Illum, il-Kummissjoni Ewropea ppreżentat Il-Patt Ekoloġiku Ewropew– pjan direzzjonali biex l-ekonomija tal-UE ssir sostenibbli billi l-isfidi klimatiċi u ambjentali jinbidlu f'opportunitajiet fl-oqsma kollha ta' politika u biex it-tranżizzjoni tkun ġusta u inklużiva għal kulħadd. Il-President Ursula von der Leyen qalet: “Il-Patt Ekoloġiku Ewropew huwa l-istrateġija l-ġdida ta' tkabbir tagħna – għal tkabbir li jagħti iktar milli jieħu. Huwa juri kif nittrasformaw il-mod kif ngħixu u kif naħdmu, il-produzzjoni u l-konsum sabiex ngħixu iktar b'saħħitna u nagħmlu n-negozji tagħna iktar innovattivi. Aħna lkoll nistgħu nkunu involuti fit-tranżizzjoni u nibbenefikaw mill-opportunitajiet. Se ngħinu lill-ekonomija tagħna tkun mexxejja globali billi naġixxu malajr u nkunu minn tal-ewwel. Aħna ddeterminati li nirnexxu għall-ġid ta' din il-pjaneta u tal-forom tal-ħajja li jgħixu fiha – għall-wirt naturali tal-Ewropa, għall-bijodiversità, għall-foresti tagħna u għall-ibħra tagħna. Jekk nuru lill-bqija tad-dinja kif jistgħu jkunu sostenibbli u kompetittivi, nistgħu nikkonvinċu lil pajjiżi oħra jingħaqdu magħna.” Il-Viċi President Eżekuttiv Frans Timmermans żied jgħid “Aħna ninsabu f'emerġenza klimatika u ambjentali. Il-Patt Ekoloġiku Ewropew joffri l-opportunità li ntejbu s-saħħa u l-benesseri tan-nies tagħna billi nittrasformaw il-mudell ekonomiku tagħna. Il-pjan tagħna jistabbilixxi kif innaqqsu l-emissjonijiet, terġa' tinkiseb is-saħħa tal-ambjent naturali tagħna, nipproteġu l-ħajja selvaġġa, noħolqu opportunitajiet ekonomiċi ġodda, u ntejbu l-kwalità tal-ħajja taċ-ċittadini tagħna. Aħna lkoll għandna rwol importanti u kull industrija u pajjiż se jkunu parti minn din it-trasformazzjoni. Ir-responsabbiltà tagħna hija li niżguraw li din it-tranżizzjoni tkun tranżizzjoni ġusta, u li ħadd ma jibqa' lura hekk kif inwettqu l-Ftehim Ekoloġiku Ewropew.” Il-Patt Ekoloġiku Ewropew jipprovdi pjan direzzjonali b'azzjonijiet biex tingħata spinta lill-użu effiċjenti tar-riżorsi, permezz tal-mogħdija lejn ekonomija ċirkolar nadifa, it-twaqqif tat-tibdil fil-klima, it-treġġigħ lura tat-telf tal-bijodiversità u t-tnaqqis tat-tniġġis. Jenfasizza l-investimenti meħtieġa u l-għodod ta' finanzjament disponibbli, u jispjega kif tista' tiġi żgurata tranżizzjoni ġusta u inklużiva. Il-Patt Ekoloġiku Ewropew ikopri s-setturi kollha tal-ekonomija, b'mod partikolari t-trasport, l-enerġija, l-agrikoltura, il-bini, u l-industriji bħall-azzar, is-siment, l-ICT, it-tessuti u l-kimiki. Sabiex l-ambizzjoni politika li nkunu l-ewwel kontinent newtrali għall-klima sal-2050 tissarraf f'atti leġiżlattivi, il-Kummissjoni se tippreżenta fi żmien 100 jum l-ewwel “Liġi Ewropea dwar il-Klima”. Biex tilħaq l-ambizzjoni klimatika u ambjentali tagħna, il-Kummissjoni se tippreżenta wkoll l-Istrateġija dwar il-Bijodiversità għall-2030, l-Istrateġija Industrijali l-ġdida u l-Pjan ta' Azzjoni tal-UE għal Ekonomija Ċirkolari, l-Istrateġija Mill-Għalqa sal-Platt għal ikel sostenibbli u proposti għal Ewropa mingħajr tniġġis. Immedjatament, se tibda l-ħidma biex il-miri tal-emissjonijiet għall-2030 jitjiebu, filwaqt li jiġi stabbilit perkors realistiku għall-mira tal-2050. L-ilħiq tal-objettivi tal-Patt Ekoloġiku Ewropew se jirrikjedi investiment sinifikanti. Huwa stmat li l-ilħiq tal-miri attwali għall-2030 dwar il-klima u l-enerġija se jirrikjedi €260 biljun ta' investiment annwali addizzjonali, li jirrappreżenta madwar 1.5% tal-PDG tal-2018. Dan l-investiment se jeħtieġ il-mobilizzazzjoni tas-setturi pubbliċi u privati. Fil-bidu tal-2020, il-Kummissjoni se tippreżenta Pjan ta' Investiment għal Ewropa Sostenibbli biex tgħin biex jintlaħqu l-ħtiġijiet ta' investiment. Mill-inqas 25% tal-baġit fit-tul tal-UE għandu jkun iddedikat għall-azzjoni klimatika, u l-Bank Ewropew tal-Investiment, li hu l-Bank Klimatiku tal-Ewropa, se joffri appoġġ addizzjonali. Biex is-settur privat jikkontribwixxi għall-finanzjament tat-tranżizzjoni ekoloġika, il-Kummissjoni se tippreżenta Strateġija ta' Finanzjament Ekoloġiku fl-2020. Il-ġlieda kontra t-tibdil fil-klima u d-degradazzjoni ambjentali tinvolvi sforz komuni iżda mhux ir-reġjuni u l-Istati Membri kollha jitilqu mill-istess punt. Il-Mekkaniżmu ta' Tranżizzjoni Ġusta se jappoġġa lil dawk ir-reġjuni li jiddependu ħafna fuq attivitajiet li jużaw ħafna karbonju. Se jappoġġa liċ-ċittadini l-iktar vulnerabbli għat-tranżizzjoni, filwaqt li jipprovdi aċċess għall-programmi ta' taħriġ mill-ġdid u opportunitajiet ta' xogħol f'setturi ekonomiċi ġodda. F'Marzu 2020, Il-Kummissjoni se tniedi “Patt dwar il-Klima” biex tagħti vuċi u rwol liċ-ċittadini biex ifasslu azzjonijiet ġodda, jikkondividu l-informazzjoni, iniedu attivitajiet fil-livell lokali u jippreżentaw soluzzjonijiet li jkunu jistgħu jiġu repetuti minn oħrajn. L-isfidi globali tat-tibdil fil-klima u d-degradazzjoni ambjentali jeħtieġu rispons dinji. L-UE se tkompli tippromwovi l-miri u l-istandards ambjentali tagħha fil-Konvenzjonijiet tan-NU dwar il-Bijodiversità u l-Klima u se ssaħħaħ id-diplomazija ekoloġika tagħha. Il-G7, G20, il-konvenzjonijiet internazzjonali u r-relazzjonijiet bilaterali se jservu biex jikkonvinċu lill-oħrajn jżidu l-isforzi tagħhom. L-UE se tuża wkoll l-politika kummerċjali tagħha biex tiżgura sostenibbiltà u se tibni sħubiji mal-ġirien tagħha fil-Balkani u l-Afrika biex tgħinhom bit-tranżizzjonijiet tagħhom. Passi li jmiss Il-Kummissjoni tistieden lill-Parlament Ewropew u lill-Kunsill Ewropew jappoġġaw il-viżjoni ambizzjuża tal-Kummissjoni għall-ekonomija u l-ambjent futuri tal-Ewropa u biex jgħinu sabiex din titwettaq. Il-Kummissjoni se tressaq il-miżuri mħabbra fil-pjan direzzjonali tal-Patt Ekoloġiku Ewropew. Sfond It-tibdil fil-klima u d-degradazzjoni ambjentali jippreżentaw theddida eżistenzjali għall-Ewropa u d-dinja. Sabiex tegħleb din l-isfida, l-Ewropa teħtieġ strateġija ġdida għat-tkabbir li tittrasforma l-Unjoni f'ekonomija moderna, effiċjenti fir-riżorsi u kompetittiva, li fiha ma jkunx hemm emissjonijiet netti ta' gassijiet b'effett ta' serra sal-2050, it-tkabbir ekonomiku jkun diżakkoppjat mill-użu tar-riżorsi u fejn ħadd u l-ebda reġjun ma jitħalla lura. L-Unjoni Ewropea diġà wriet li hija kienet kapaċi tnaqqas l-emissjonijiet tagħha b'effett ta' serra, filwaqt li setgħet iżżomm it-tkabbir ekonomiku. L-emissjonijiet fl-2018 kienu 23% inqas milli fl-1990 filwaqt li l-PDG tal-Unjoni żdied b'61% fl-istess perjodu. Imma għad hemm aktar xi jsir. L-UE, minħabba l-esperjenza estensiva tagħha, qed tieħu rwol ta' tmexxija biex toħloq ekonomija ekoloġika u inklużiva. Il-Komunikazzjoni dwar il-Patt Ekoloġiku tistabbilixxi t-triq għal azzjoni fix-xhur u s-snin li ġejjin. Il-ħidma futura tal-Kummissjoni se tkun iggwidata mid-domanda tal-pubbliku għal azzjoni u minn evidenza xjentifika innegabbli kif muri b'mod komprensiv mir-rapporti tal-Grupp Intergovernattiv ta' Esperti dwar it-Tibdil fil-Klima (IPCC), il-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES), il-Prospettivi tar-Riżorsi Globali (Global Resources Outlook) u l-SOER 2019 tal-Aġenzija Ewropea għall-Ambjent (EEA SOER 2019). Il-proposti tagħna se jkunu bbażati fuq l-evidenza u mibnija fuq konsultazzjoni wiesgħa. Il-maġġoranza l-kbira tal-Ewropej iqisu li l-ħarsien tal-ambjent huwa importanti (95%). Kważi 8 Ewropej minn kull 10 (77%) jgħidu li l-protezzjoni tal-ambjent tista' tagħti spinta lit-tkabbir ekonomiku. Ir-riżultati tal-istħarriġ tal-Ewrobarometru li jikkonċernaw l-attitudnijiet ambjentali taċ-ċittadini tal-UE jikkonfermaw l-appoġġ pubbliku wiesa' għal-leġiżlazzjoni ambjentali fil-livell tal-UE u għall-finanzjament tal-UE għal attivitajiet li ma jagħmlux ħsara lill-ambjent. Għal aktar informazzjoni: Linji Gwida Politiċi tal-President von der Leyen. Komunikazzjoni dwar il-Patt Ekoloġiku Ewropew Rapport tal-Aġenzija Ewropea għall-Ambjent – l-istat u l-prospetti tal-ambjent fl-Ewropa fl-2020 Q&A/19/6690 Skedi informattivi